AIŠKINAMASIS RAŠTAS

Dėl pritarimo projekto „Molėtų pradinės mokyklos sporto infrastruktūros atnaujinimas“ rengimui ir įgyvendinimui

**1. Parengto tarybos sprendimo projekto tikslai ir uždaviniai**

Šio tarybos sprendimo projekto tikslas yra įvykdyti išankstines sąlygas, būtinas projektui „Molėtų pradinės mokyklos sporto infrastruktūros atnaujinimas“ įgyvendinti. Sprendimu patvirtinamas ketinimas įgyvendinti projektą, gavus finansavimą. Projektų atrankos būdas – projektų konkursas.

Projekto tikslas - gerinanti sąlygas ugdyti fiziškai aktyvią visuomenę, atnaujinant esamą Molėtų pradinės mokyklos sporto infrastruktūrą.

Projekto įgyvendinimo metu bus atnaujinta mokyklos sporto aikštyne esančios: šiuoliaduobė krepšinio aikštelė, bėgimo takelis su universalia aikštele (Graužinių g. 1, Molėtai, unikalūs Nr. 4400-5197-4082, 4400-5197-4071 ir 4400-5197-4093), naujai įrengti įvairaus tipo lauko treniruokliai su minkštų dangų aikštelėmis, lauko žaidimai (stalo tenisas, šachmatai ir kt.), įrengtas apšvietimas, mažosios architektūros elementai (suolai, šiukšliadėžės, dviračių stovai). Mokyklos sporto salės remonto išlaidos pagal šį aprašą nefinansuojamas.

Teikiamas projektas turi prisidėti prie esamų sporto bazių prieinamumo didinimo, sąlygų įvairaus amžiaus ir poreikių asmenų fiziniam aktyvumui gerinimo ir organizuotai sportuojančių asmenų skaičiaus didėjimo. Privalo būti užtikrintas 3 metus po projekto įgyvendinimo nuolatinių veiklų tęstinumas (kas savaitę (2-4 kartus per savaitę)) vykstančios treniruotės, didėti užsiėmimus lankančių asmenų skaičius. Bendrojo lavinimo programos veiklos nėra laikomos tinkamomis.

Pareiškėjas privalo prisidėti prie projekto finansavimo ne mažiau nei 10 procentų visų tinkamų finansuoti projekto išlaidų. Jei pareiškėjas ar projekto partneris prisideda didesniu piniginiu įnašu, projektas gauna papildomų balų. Jei nuosavomis lėšomis padengia nuo 10 iki 15 (imtinai) procentų tinkamų finansuoti projekto išlaidų – 1 balas, jei nuosavomis lėšomis padengia nuo 20 iki 25 (imtinai) procentų tinkamų finansuoti projekto išlaidų – 3 balai ir t.t. Yra nustatyta privaloma surinkti minimali balų suma – 56 balai.

Projekto partneris - Molėtų pradinė mokykla.

Paraiškų pateikimo terminas iki kovo 1 d.

**2. Šiuo metu esantis teisinis reglamentavimas**

Lietuvos Respublikos vietos savivaldos įstatymo 16 straipsnio 4 dalis;

Sporto rėmimo fondo lėšomis finansuojamų sporto projektų, skirtų esamų sporto paskirties pastatų arba sporto paskirties inžinerinių statinių plėtrai, priežiūrai ir remontui, finansavimo ir administravimo taisyklių, patvirtintų Lietuvos Respublikos švietimo, mokslo ir sporto ministro 2020 m. gruodžio 2 d. įsakymu Nr. V-1879 „Dėl švietimo, mokslo ir sporto ministro 2019 m. vasario 14 d. įsakymą Nr. V-123 „Dėl Lietuvos Respublikos Vyriausybės 2019 m. sausio 23 d. nutarimo Nr. 85 „Dėl Sporto rėmimo fondo lėšų paskirstymo proporcijų, Sporto rėmimo fondo administravimui skirtų lėšų dalies nustatymo ir Sporto rėmimo fondo lėšomis finansuojamų sporto projektų finansavimo tvarkos aprašo patvirtinimo“ įgyvendinimo“ pakeitimu“ 12, 19 punktai;

Kvietimo teikti paraiškas 2021 metų sporto rėmimo fondo lėšomis finansuojamiems projektams, skirtiems esamų sporto paskirties pastatų arba sporto paskirties inžinerinių statinių plėtrai, priežiūrai ir remontui, atrinkti, patvirtintu Lietuvos Respublikos švietimo, mokslo ir sporto ministro 2020 m. lapkričio 30 d. įsakymu Nr. V-1866 „Dėl 2021 metų kvietimą teikti paraiškas Sporto rėmimo fondo lėšoms gauti sporto projektų, skirtų fizinio aktyvumo veikloms, skatinančioms fizinio aktyvumo plėtrą, sporto inventoriaus ir įrangos įsigijimui, sporto renginių organizavimui bei asmenų, dirbančių ar teikiančių paslaugas sporto srityje, kvalifikacijos tobulinimui ir sporto informacijos sklaidai ir 2020 metų kvietimą teikti paraiškas Sporto rėmimo fondo lėšoms gauti sporto projektų, skirtų esamų sporto paskirties pastatų arba sporto paskirties inžinerinių statinių plėtrai, priežiūrai ir remontui, atrinkti, patvirtinimo“, 8, 26 punktai;

Molėtų rajono savivaldybės strateginio veiklos plano 2021– 2023 metams, patvirtinto Molėtų rajono savivaldybės tarybos 2021 m. sausio 28 d. sprendimu Nr. B1-1 „Dėl Molėtų rajono savivaldybės strateginio veiklos plano 2021-2023 metams patvirtinimo“ I strateginio prioriteto „Besimokanti, atsakinga ir aktyvi bendruomenė“ 1.4 tikslo „Išplėtota kultūros, sporto, laisvalaikio paslaugų sistema ir sudarytos sąlygos asmens saviraiškai“ 1.4.3. uždavinio „Plėtoti kūno kultūrą ir skatinti aktyvų laisvalaikį, įveiklinant sukurtą infrastruktūrą“ 05.1.4.3.2 priemonė „Molėtų rajono sporto aikštynų atnaujinimas ir įrengimas“.

**3. Galimos teigiamos ir neigiamos pasekmės priėmus siūlomą tarybos sprendimo projektą**

Teigiamos pasekmės – sudaryta galimybė įgyvendinti projektą.

Neigiamų pasekmių nenumatoma.

**4. Priemonės sprendimui įgyvendinti**

Organizuoti projekto rengimo ir įgyvendinimo procesą, numatyti reikiamus finansinius išteklius Molėtų rajono savivaldybės biudžete.

**5. Lėšų poreikis ir jų šaltiniai (prireikus skaičiavimai ir išlaidų sąmatos)**

Bendra projekto vertė – 65 800,00 Eur, prašoma paramos suma – 58 560,00 Eur, savivaldybės lėšos – 7 240,00 Eur.

**6. Vykdytojai, įvykdymo terminai**

Molėtų rajono savivaldybės administracija, Molėtų pradinė mokykla, 24 mėn.